Na osnovu člana 70. Zakona o javnim nabavkama („Službene glasnik BiH”, broj 39/14), Rješenja Ureda za razmatranje žalbi, br.JN2-03-07-1-488-7/16 od 23.06.2016.godine, a na preporuku Komisije za provođenje postupka javne nabavke u Bosansko-podrinjskom kantonu Goražde, imenovanu Rješenjem Vlade Bosansko-podrinjskog kantona Goražde, br.03-14-90/15 od 22.01.2015.godine, Vlada Bosansko-podrinjskog kantona Goražde, na 69.redovnoj sjednici, održanoj dana 14.07.2016.godine, ***d o n o s i:***

**O D L U K U**

*o izboru najpovoljnijeg ponuđača za pružanje usluga osiguranja službenih motornih vozila*

**Član 1.**

 Prihvata se preporuka Komisije za provođenje postupka javne nabavke u Bosansko-podrinjskom kantonu Goražde utvrđena u Zapisniku o ponovnoj ocjeni ponuda, br.03-14-90-288/15 od 01.07.2016.godine i za najpovoljnijeg ponuđača za pružanje usluga osiguranja službenih motornih vozila u vlasništvu institucija Bosansko-podrinjskog kantona Goražde bira se društvo **„VGT OSIGURANJE“ d.d. VISOKO**, sa ponudom broj: 161/2016 od 18.01.2016.godine i ponuđenom cijenom od 31.219,94 KM, bez PDV-a, kao najbolje ocijenjenom.

**Član 2.**

 Prijedlog okvirnog sporazuma dostaviće se na potpis izabranom ponuđaču po proteku roka od 15 dana, računajući od dana kada svi ponuđači, koji su učestvovali u predmetnom postupku zajedničke nabavke, budu obaviješteni o izboru najpovoljnijeg ponuđača.

**Član 3.**

Odluka stupa na snagu danom donošenja i objaviće se na web-stranici Vlade Bosansko-podrinjskog kantona Goražde, uz istovremeno upućivanje svim ponuđačima koji su učestvovali u predmetnom postupku javne nabavke, a naknadno će se objaviti i u „Službenim novinama Bosansko-podrinjskog kantona Goražde“.

**O b r a z l o ž e nj e**

 Predmetni postupak nabavke pokrenut je Odlukom o pokretanju postupka zajedničke javne nabavke standardizovanih roba i usluga koje predstavljaju zajedničku i redovnu potrebu korisnika budžeta BPK Goražde, br.03-14-1642/15 od 16.10.2015.godine. Procijenjena vrijednost nabavke iznosila je 50.000,00 KM. Javna nabavka provedena je putem otvorenog postupka. Obavještenje o nabavci, br.978-1-2-9-3-9/15 poslano je na objavu dana 23.12.2015.godine, te je istog dana i objavljeno na Portalu javnih nabavki. Sažetak Obavještenja o nabavci objavljen je u „Službenom glasniku BiH“, br.99/15 od 28.12.2015.godine.

 Komisija za provođenje postupka javne nabavke u Bosansko-podrinjskog kantonu Goražde, imenovana Rješenjem br.03-14-90/15 od 22.01.2015.godine, (u nastavku: Komisija) je uz svoj Izvještaj o radu, br.03-14-90-213/15 od 04.03.2016.godine, dostavila i Zapisnik o pregledu i ocjeni ponuda, br.03-14-90-178/15 od 11.02.2016.godine u kojima je preporučila izbor društva „VGT OSIGURANJE“ d.d. VISOKO za najpovoljnijeg ponuđača, a prema kriteriju najniže cijene.

 U postupku po izvještaju o radu utvrđeno je da je Komisija blagovremeno i pravilno izvršila otvaranje i ocjenu prispjelih ponuda, o čemu je sačinila odgovarajuće zapisnike, u kojima je utvrđeno sljedeće:

* da je zaprimljeno/pristiglo ukupno 5 /pet/ ponuda;
* da su ponude ponuđača „BSO“ d.d. SARAJEVO, „VGT“ d.d. VISOKO, „TRIGLAV OSIGURANJE“ d.d. SARAJEVO i „ASA OSIGURANJE“ d.d. SARAJEVO prihvatljive;
* da ponuda ponuđača „SARAJEVO OSIGURANJE“ d.d. SARAJEVO, Poslovnica Goražde nije prihvatljiva zbog neispunjavanja uslova za kvalifikaciju (ekonomsko-finansijska sposobnost) jer uz svoju ponudu nije dostavio i obavezni izvještaj Centralne banke BiH o računima pravne osobe kojim dokazuje da mu transakcijski računi nisu bili u blokadi u zadnjih 6 /šest/ mjeseci prije prijave na predmetni postupak javne nabavke ili od datuma registracije, odnosno početka poslovanja ako je ponuđač registrovan, odnosno počeo sa radom prije manje od 6 /šest/ mjeseci.

Međutim, protiv Odluke o izboru najpovoljnijeg ponuđača („VGT OSIGURANJE“ d.d. VISOKO) za pružanje usluga osiguranja službenih motornih vozila, br.03-14-346/16 od 24.03.2016.godine, žalbu je blagovremeno izjavio ponuđač – društvo „TRIGLAV OSIGURANJE“ d.d. SARAJEVO, jedan od učesnika u otvorenom postupku zajedničke nabavke predmetnih usluga, tražeći da ugovorni organ postupi u skladu sa članom 100. ZJN, nakon čega je ovaj ugovorni organ donio Odluku o poništenju i izmjeni Odluke o izboru najpovoljnijeg ponuđača za pružanje usluga osiguranja službenih motornih vozila, br.03-14-476/16 od 15.04.2016.godine, kojom je za najpovoljnijeg ponuđača izabrao žalioca, odnosno društvo „TRIGLAV OSIGURANJE“ d.d. SARAJEVO.

Nezadovoljan takvom Odlukom prvobitno izabrani ponuđač „VGT OSIGURANJE“ d.d. VISOKO izjavio je žalbu koju je URŽ Rješenjem, br.JN2-03-07-1-488-7/16 od 23.06.2016.godine usvojio kao osnovanu, poništio Odluku o poništenju i izmjeni Odluke o izboru najpovoljnijeg ponuđača za pružanje usluga osiguranja službenih motornih vozila, br.03-14-476/16 od 15.04.2016.godine i predmet vratio na ponovno odlučivanje od evaluacije ponuda.

Izabrani ponuđač je odabran primjenom utvrđenog kriterija najniže cijene, koja je ponuđena u iznosu od 31.219,94 KM, dok su ostali ponuđači, čije su ponude prihvatljive, ponudili sljedeće cijene:

1. „TRIGLAV OSIGURANJE“ d.d. SARAJEVO, 34.978,00 KM;
2. „BSO“ d.d. SARAJEVO, 35.907,22 KM; i
3. „ASA OSIGURANJE“ d.d. SARAJEVO, 36.969,80 KM,

čime je utvrđen i njihov sukcesivni red.

Uzimajući u obzir naprijed navedeno, odlučeno je kao u dispozitivu ove Odluke.

**POUKA O PRAVNOM LIJEKU:**

 Protiv ove Odluke može se uložiti žalba ugovornom organu u pisanoj formi, direktno, elektronskim putem ili preporučenom poštanskom pošiljkom, najkasnije u roku od 10 /deset/ dana od dana prijema ove Odluke.

 **V L A D A P R E M I J E R**

**BOSANSKO-PODRINJSKOG**

 **KANTONA GORAŽDE**

*Emir Oković*

*Broj: 03-14-1107/16*

 *14.07.2016.godine*

 *G o r a ž d e*